钦定古今图书集成/方舆汇编/职方典/第1497卷 > 形胜附
## 钦定古今图书集成/方舆汇编/职方典/第1497卷 > 形胜附

本府。〈姚州，附郭。〉

《张柬之疏》，“西通大秦，南通交趾，姚州之幅𢄙广矣。”

旧《郡志》：“东接武定之雄，西瞰大理之秀，南襟威楚，北枕金沙，大抵姚居楚洱、邛、笮之间，表里滇、蜀。”

《一统志》：“崇山修谷，平畴广川。”

《通志》：“北枕金沙，南襟威楚。制乌蛮之悍，障邛笮之冲。相如谕蜀，拟以后园。丞相南征，驻兹筹笔。乃六诏之中分，而三川之门户也。”

大姚县

《储书》案：“山之英，纳蜻蛉，河之泽，蕞尔弹邑，明秀可称。”

《县志》：东蟠书案，西耸文峰，南舞凤凰，北峙龙马，群峰拱秀，一水澄潆。虽无奇杰郁葱之可观，亦一隅之形胜也。